Kæmpe trampolinpark overtager de 1.700 kvadratmeter store lokaler på Søren Nymarks Vej, hvor SegWorld rykker ud.

Annonce

Det er slut med tohjulet sjov i lokalerne på Søren Nymarks Vej i Holme. SegWorld har siden 9. maj været i gang med at pakke og lukke ned.

Bane, bakker og Segways bliver ryddet fra bygningen, da en anden lejer ville betale mere i husleje.

Den lejer er Rush - en kæmpe trampolinpark, som åbner sin første park i Danmark på adressen i Holme. Det skriver Lokalavisen.

Rush har flere trampolinparker i Amerika, Europa og Sydafrika, hvor gulv og vægge er plasret til med trampoliner.

»Der bliver et hovedareal med 600 kvadratmeter trampoliner side om side. Derudover basketball-baner, hvor man kan dunke, baner med høvdingebold, en skum-grav, et konkurrence-område, hvor man kæmper mod hinanden og et børneområde,« siger vicedirektør, Rick Massey, i FunSpot Manufacturing, til Lokalavisen.

Den nye hoppepark, hvor man også vil kunne få undervisning i parkour, skal efter planen stå klar 1. oktober.

»Når først nyheden får spredt sig, vil børnene plage deres forældre om at komme af sted. Førsteprioriteten er at have det sjovt, men det er jo samtidig fitness i forklædning,« lyder det fra Rick Massey.

Nedenfor kan du se, hvordan en trampolinpark i Wycombe ser ud.